
A kurzus leírása

A Médianarratológia szeminárium célja, hogy a hallgatók megismerkedjenek az elbeszéléselmélet és a médiumelmélet metszéspontjában elhelyezkedő médianarratológiai megközelítésekkel, valamint képessé váljanak a narratív struktúrák médiumspecifikus sajátosságainak felismerésére és elemzésére.

A kurzus első felében a klasszikus narratológia alapfogalmainak felelevenítéséből kiindulva azt vizsgáljuk, hogyan alakul át az elbeszélés szerkezete (valamint az időbeliség, a narrátori pozíció, a szereplők) és a befogadói részvétel különböző mediális környezetekben. Külön figyelmet fordítunk a képregényes és vizuális narrációra, a filmes és televíziós elbeszélés sajátosságaira, valamint az interaktív és digitális médiumok, különösen a videojátékok narratív működésére.

A félév második felében fokozatosan az önálló elemzői munkára terelődik a fókusz: a hallgatók egy általuk választott médiaszöveget vagy narratív jelenséget vizsgálnak meg a kurzus során elsajátított elméleti és módszertani szempontok alkalmazásával, majd elemzésük eredményeit szóbeli referátum és szemináriumi dolgozat formájában mutatják be.


Követelmények

A jegyszerzés feltétele: zárthelyi dolgozat a félév első felének anyagából, illetve szóbeli referátum és szemináriumi dolgozat egy szabadon választott médiaszöveg vagy narratív jelenség elemzéséből. Feltétel továbbá a rendszeres órai jelenlét (csak három hiányzás megengedett), az órai feladatok elvégzése, illetve a határidők (kiselőadás megtartása, dolgozat leadása) pontos betartása. A határidők elmulasztása befolyásolja a félév végi érdemjegyet.

A dolgozat formai és tartalmi követelményei:
- min. 10.000 karakter, 12-es betűméret, másfeles sorköz;
- a témaválasztás rövid indoklása, a kutatói kérdés megfogalmazása, az elemzési szempontok kijelölése; az elemzés eredményeinek, tapasztalatainak összefoglalása; valamint a dolgozatban hivatkozott szakirodalom (minimum három tétel) feltüntetése pontos bibliográfiai adatokkal.

A szemináriumi dolgozat benyújtási határideje december 20. 23:59!
A benyújtás emailben történik: orsolya.nagy47@gmail.com

A kurzus elméleti blokkjaihoz kötelező szakirodalom tartozik. A kijelölt szövegek elolvasása az adott szemináriumi alkalomra elvárt felkészülés részét képezi. Az oktató az órák elején rövid tesztek formájában ellenőrizheti a szakirodalmak ismeretét és megértését.

Témakörök

1. Szeptember 9-10. – Orientációs óra
2. Szeptember 16-17. – yoUDay
3. Szeptember 23-24. – A médianarratológia mint médiumelmélet
4. Szeptember 30. – Október 1. – Képregény és vizuális narráció
5. Október 7-8. – Filmes narráció: nézőpont, információ, narrátor
6. Október 14-15. – Televíziós narráció: szerialitás és narratív komplexitás
7. Október 28-29. – Interaktív médiumok és narráció
8. November 4-5. – Zárthelyi dolgozat
9. November 11-12. – A referátumok témáinak véglegesítése
10. November 18-19. – Referátumok, elemzések
11. November 25-26. – Referátumok, elemzések 
12. December 2-3. – Referátumok, elemzések
13. December 9-10. – A félév lezárása; várható féléves jegy és javító időpont megbeszélése


AI-használatra vonatkozó szabályok

A kurzus keretében generatív mesterséges intelligencián alapuló eszközök (pl. ChatGPT, Gemini) korlátozottan, a kari szabályozással összhangban használhatók. Az AI használata nem helyettesítheti a hallgató saját kutatói, elemzői és szövegalkotói munkáját.

Megengedett AI-használat például:

· lehetséges témák, kutatási kérdések vagy elemzési szempontok ötletelése;
· a hallgató saját ötleteinek rendszerezése és a szemináriumi dolgozat szerkezetének átgondolása;
· nyelvtani, helyesírási és központozási hibák ellenőrzése.

Nem megengedett:

· médiaszövegek és narratívák AI-val történő elemzése vagy értelmezése a hallgató saját elemzői munkája helyett;
· AI által generált elemzések, értelmezések, bekezdések vagy más szövegrészek saját munkaként történő benyújtása;
· a szemináriumi dolgozat vagy referátum szövegének AI-val történő megíratása vagy érdemi újrafogalmaztatása.

A kurzus célja az önálló narratíva- és médiumelemzési készségek fejlesztése, ezért a beadott dolgozatnak és a szóbeli referátumnak minden esetben a hallgató saját megfigyeléseit, értelmezését és érvelését kell tükrözniük. Amennyiben a benyújtott munka szerzőségével vagy az AI-használat módjával kapcsolatban kérdés merül fel, az oktató kérheti a hallgatót az elemzés, az érvelés vagy a felhasznált források szóbeli ismertetésére.


Hivatkozások

E-learning: https://elearning.unideb.hu/course/view.php?id=19939


Kötelező irodalom

· BIRKÁS Gergely: A film és a videójátékok fúziója a kortárs vizuális kultúrában. Apertúra, 2012/tél.
· MAKSA Gyula: A médianarratológia mint második generációs médiumelmélet. In: HAVASRÉTI József és SZIJÁRTÓ Zsolt (szerk.): Reflexiók és mélyfúrások. A kultúrakutatás változatai a „kulturális fordulat” után. Budapest–Pécs, Gondolat Kiadó – PTE Kommunikáció- és Médiatudományi Tanszék, 2008, 69–96.
· MITTELL, Jason: Narratív komplexitás a kortárs amerikai televíziózásban. Metropolis, 2008/4, 30–53.

